CELEX: 32019R0926
Language: bg
Date: 2019-06-03 00:00:00
Title: Регламент за изпълнение (ЕС) 2019/926 на Комисията от 3 юни 2019 година относно класирането на някои стоки в Комбинираната номенклатура

6.6.2019   
               
               
                  BG
               
               
                  Официален вестник на Европейския съюз
               
               
                  L 148/16
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/926 НА КОМИСИЯТА
         от 3 юни 2019 година
         относно класирането на някои стоки в Комбинираната номенклатура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
         като има предвид, че:
         
                     (1)
                  
                  
                     С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.
                  
               
                     (2)
                  
                  
                     С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
                  
               
                     (3)
                  
                  
                     В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.
                  
               
                     (4)
                  
                  
                     Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета по Митническия кодекс,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
         
         
            Член 2
            Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 3 юни 2019 година.
            
               
                  За Комисията,
               
               
                  от името на председателя,
               
               Stephen QUEST
               
                  Генерален директор
               
               
                  Генерална дирекция „Данъчно облагане и митнически съюз“
               
            
         
         
            (1)  ОВ L 269, 10.10.2013 г., стр. 1.
         
            (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).
      
      
         
            ПРИЛОЖЕНИЕ
            
                        Описание на стоките
                     
                     
                        Класиране
                        (код по КН)
                     
                     
                        Основания
                     
                  
                        (1)
                     
                     
                        (2)
                     
                     
                        (3)
                     
                  
                        Изделие с размери приблизително 160 × 54 × 38 cm и тегло приблизително 1,5 kg, което се състои от два съединени слоя от текстилна тъкан и пълнеж от пенопласт помежду им. Вътрешната страна на текстилната тъкан е покрита с пластмаса.
                        Изделието има облегалка за гърба, състояща се от сгъваема рамка от метални пръчки, която е частично вградена в изделието. Към ръба на облегалката е пришита торба за съхранение. Височината на облегалката може да се регулира посредством ремък с пластмасова катарама.
                        Изделието може да се сгъне, за да се транспортира или складира. Към горните ъгли на облегалката е пришит ремък за носене, а при транспортиране или складиране облегалката може да се прихване към повърхността за лягане посредством няколко ленти тип „велкро“.
                        Изделието се представя като постелка за къмпинг или постелка за плаж.
                        Вж. изображението (*1).
                     
                     
                        6306 90 00 
                     
                     
                        Класирането се определя от общи правила 1, 3, буква б) и 6 за тълкуване на Комбинираната номенклатура (наричани по-долу „ОПТ“) и от описанието на кодове по КН 6306  и 6306 90 00 .
                        Тъй като текстилният материал съставлява главната част от повърхността, той придава на изделието основния му характер по смисъла на ОПТ 3, буква б).
                        Според обективните си характеристики (то е леко, снабдено е с пластмасово защитно покритие, бързо се разгъва и сгъва, лесно се транспортира) изделието е предназначено за временно използване на открито, например в къмпинг, на плаж и т.н. (вж. също обяснителните бележки към Комбинираната номенклатура, в частта за подпозиция 6306 90 00 ).
                        Класирането на изделието в позиция 9404  като „артикули за легла и подобни артикули (например дюшеци)“ се изключва, тъй като изделието не е предназначено да се използва за легло и не прилича на дюшек или подобни артикули.
                        Поради това изделието трябва да бъде класирано в код по КН 6306 90 00  като „други артикули за къмпинг“.
                     
                  
               (*1)  Изображенията са само за информация.